Tommi Läntinen

Tommi Pekka Läntinen (s. 22. elokuuta 1959 Turku) on suomalainen muusikko. Hän on ennen soolouraansa tehnyt lauluja Fabricsille, Rin Tin Tin -yhtyeelle, Boycottille, Via Dolorosalle sekä Tommi &amp; Hombre -duolle. Lisäksi hän on tehnyt lauluja muille artisteille ja tehnyt yhteistyötä muiden lauluntekijöiden kanssa. Suurimman osan soolotuotannon kappaleista Läntinen on säveltänyt itse. Hänen suurimpia soolohittejään ovat muun muassa kappaleet "Via Dolorosa", ”Syvälle sydämeen sattuu”, ”Kevät ja minä” sekä ”Rööperin kuu”.
Ura.
Läntinen aloitti muusikonuransa vuonna 1979. Alkuun hän oli kolme vuotta Fabrics-rockyhtyeen laulusolistina. Yhtye julkaisi kaksi studioalbumia. Seuraavaksi hän lauloi lyhyen aikaa yhtyeessä Rin Tin Tin, joka julkaisi yhden studioalbumin "Swazi-Beat" vuonna 1984. Vuonna 1987 hän aloitti rockyhtyeessä Boycott, joka julkaisi yhteensä neljä studioalbumia ja yhden kokoelmalevyn vuosina 1987–1992. Uransa alkuvaiheilla Läntinen teki paljon yhteistyötä Ari Lampisen kanssa.
Läntisen laulukieli oli aluksi englanti, lukuun ottamatta ”Via Dolorosa” -kappaletta, jonka Läntinen teki saman nimisen yhtyeen kanssa vuonna 1986. Hän vaihtoi laulukielensä suomeen vuonna 1994. Tuolloin hän alkoi levyttää ja keikkailla omalla nimellään. Samana vuonna ilmestyi ensimmäinen sooloalbumi "Veijareita ja pyhimyksiä", joka menestyi hyvin. Seuraavana vuonna ilmestyi Läntisen toinen sooloalbumi "Maalla, merellä ja ilmassa!", joka sisältää muun muassa kappaleet "Kevät ja minä" sekä "Atomitie".
Läntisen kolmas sooloalbumi "Punainen graniitti" ilmestyi 1997. Levyllä on kappaleet "Rööperin kuu" ja "Olen onnellinen." Seuraava albumi "Iltavilli" ilmestyi 1999, viides sooloalbumi "Tähtilaiva" 2002 ja kuudes sooloalbumi "Popniitti" 2004. Läntinen osallistui vuoden 2005 Euroviisukarsintoihin kappaleella ”Mitä vaan”, joka ei kuitenkaan päässyt jatkoon. Syksyllä 2006 Läntinen jäi sooloesiintyjänä tauolle.
Vuonna 2010 Läntinen aktivoitui taas enemmän keikkailevana artistina. Seitsemäs sooloalbumi "Isoja aikoja" julkaistiin vuonna 2011. Seuraavana vuonna ilmestyi kappale "Jari ja minä", joka on uusi versio "Kevät ja minä" -kappaleesta. Se on mukana Teppo Airaksisen elokuvassa "Kulman pojat". Singlet "Liekki palaa" ja "Elvis Has Left The Building" ilmestyivät vuonna 2013. Vuonna 2015 Läntinen julkaisi kokoelmalevyn "Liekki palaa – 35v. juhla-albumi", joka sisältää kaksi uutta kappaletta: "Ihmeitä sattuu" ja "Laulu elämästä". Kokoelmalevyn myötä Läntinen lähti klubikiertueelle, joka huipentui Helsingin Tavastia-klubille.
Läntinen vieraili Yksi Totuus -rap-duon kappaleella "Vielä kerran", joka julkaistiin keväällä 2017. Kappale menestyi hyvin, ja saman vuoden elokuussa single oli striimannut kultalevyyn oikeuttavan määrän. 
Vuonna 2017 tuli kuluneeksi tasan 30 vuotta Läntisen Boycott-yhtyeen syntymästä. Yhtye teki comebackin, aktivoitui keikoille ja julkaisi lokakuussa 2017 uuden studioalbumin nimeltä "The Mighty".
Läntinen vieraili rap-artisti Kid1:n kappaleella "Poika joka pelkäs pimeää", joka julkaistiin tammikuussa 2019. Keväällä 2019 Läntinen osallistui "Selviytyjät Suomi" -ohjelmaan, joka esitettiin Nelosella syksyllä 2019. 
Läntinen julkaisi uuden kappaleen "Ääretön ikävä" 16. elokuuta 2019. Hänen 60-vuotissyntymäpäivänään 22. elokuuta 2019 julkaistiin Susanna Ruuhilahden kirjoittama elämäkerta nimeltä "Tommi Läntinen: Ääretön ikävä – Ura ja elämä". Saman vuoden syyskuussa Läntinen julkaisi uuden kappaleen nimeltä "Pahaa unta".
Läntisen single "Meidän murusia" ilmestyi 12. kesäkuuta 2020. Se on syksyllä 2020 ensi-iltansa saaneen "Metsäjätti"-elokuvan tunnuskappale. Sen on säveltänyt Lauri Tähkä ja sanoittanut Timo Kiiskinen. Läntinen oli mukana "Tähdet, tähdet" -ohjelmassa, joka alkoi Nelosella elokuussa 2020. Hän sijoittui ohjelmassa neljänneksi. Läntisen single "Maailman lapsi" julkaistiin 29. tammikuuta 202. Läntinen on itse sanoittanut sen poikansa Ilmari Läntisen kanssa. Kappaleen sävelsi tuottaja Aki Sihvonen.
Läntinen osallistui vuoden 2022 Uuden Musiikin Kilpailuun kappaleella "Elämä kantaa mua". Läntinen sai 56 pistettä ja jäi kilpailun seitsemänneksi. Helmikuussa 2022 ilmestyi Läntisen "Elämä kantaa mua" -niminen albumi.
Tommi Läntinen on yksi syksyllä 2022 esitettävän "Vain elämää" -televisiosarjan kolmannentoista tuotantokauden artisteista.
Yksityiselämä.
Tommi Läntinen on kotoisin Turusta, mutta hän muutti pääkaupunkiseudulle noin 30-vuotiaana 1980- ja 1990-lukujen taitteessa. Vuonna 2006 hän muutti perheineen Brysseliin ja Lissabonin lähistölle vaimonsa työn vuoksi. Vuonna 2010 Läntinen muutti perheineen takaisin Suomeen. Läntinen ilmoitti elokuussa 2015 eroavansa vaimostaan 30 vuotta kestäneen avioliiton jälkeen. Heillä on vuonna 1997 syntynyt poika Ilmari Läntinen, joka on myös muusikko, yhtyeessä Cold Cargo. Vuonna 2015 Läntinen asui Espoossa. Lokakuussa 2021 kertoi seurustelevansa työpsykologian tohtori Helena Åhmanin kanssa.
Läntinen kertoi vuonna 2019 ilmestyneessä Susanna Ruuhilahden kirjoittamassa kirjassa "Tommi Läntinen – Ääretön ikävä" (Minerva) olleensa alkoholisti mutta lopettaneensa alkoholinkäytön kokonaan isänpäivänä 2012.
Muuta.
Läntinen oli SDP:n ehdokkaana vuoden 2015 eduskuntavaaleissa Uudenmaan vaalipiirissä.
Diskografia.
Singlet.
Listasijoitukset Rumban 50 Hittiä -listalta.